Deuotissima et humillima mej recommendatione premissa me totum ad mandata paratissimum. Amplissime pater et preceptor colendissime, vestre paternitatis reuerencie mee paruitatis animus vix tantas fundere sufficit graciarumactiones, quantas reconplacendi afficit jntuitus refundendas, precipue ffauorabilis pater, quia vestra veneranda paternitas literis mellifluis ex Ulfsby et Kallola emanatis non dedignata est meam paruitatem vnacum ceteris venerande paternitatis vestre amicis humanissime consolarj. Quam leti, quam hylares earum visa serie redditi sumus, Deus nouit, cui humillimas referimus graciarum laudes, quod peruersorum hominum prauas machinationes confundere, quando vult, nouit et annjchilare, a cuius bonitatis clementia ammodo ecclesie non desinemus annos faustissimos et longeuos paternitati vestre venerande jncessanter exoptare. Nunc prout antea vestre paternitatis familia cum re domestica hic et jn Heykilä optata sanitate consistunt. Harum lator, paternitatis vestre venerande seruus Thomas, binas habet literas eidem venerande paternitati vestre presentare, quas Hans Jwth ex Holmis reuersus secum tulit, asserens pro nouitatibus, mitram episcopalem ecclesie Aboensis ad manus domini reuerendissimi Vpsalensis restitutam et per consequens in prima resolucione glaciej huc restituendam, pocioribus tamen spoliatam lapidibus preciosis. Refert idem ex Lybyck, vnasecum in nauigio vj cistas vitrorum pro fenestris huc destinatas et ad Holmis (!) applicuisse, inde Deo duce quamprimum in vere huc deferendas. Concordiam jnter dominos illic fore annunciat, aliquid tamen discordie jnter dominum reuerendissimum juniorem et eius patrem de prediis iuris eiusdem suborirj, domini gubernatoris eciam dominam filium peperisse. Dominus Andreas de Picke subito uel dominica lxx intestatus diem clausit extremum, jn cuius locum dominus Martinus ex Wæmo constitutus, saltem vsque ad reditum paternitatis vestre venerande, quam Deo altissimo felicissime conseruandum jn longitudine dierum ad decorem ecclesie sue sancte et mee paruitatis consolationem singularem, ex totis precordiis recommendo. Cursorie ex Abo iiij kalendis ffebruarij anno salutis mdxvj. E[iusdem] v[estre] venerande p[aternitatis] humillimus ad beneplacita, Andreas Jacobi. Adress: Humanissimo patri egregioque viro domino magistro Paulo Skeel, alme Aboensis ecclesie preposito dignissimo, patri et preceptori suo colendissimo.